
Szén-dioxid asszimiláció alakulása Tilia fajták leveleiben

Napjainkban a környezetterhelés és az ezzel együtt járó időjárás-változás kutatása egyre aktuálisabbá válik, egyre nagyobb hangsúlyt kap. A Budapesti Corvinus Egyetem és az Eötvös Lóránd Tudományegyetem együttműködésével folyó OTKA 104867 és 1048852 számú projektek célja a meteorológiai, növényélettani és a légkör szennyezettségére irányuló mérések elvégzésével városi környezet jelen állapotának, a paraméterek tér- és időbeli változékonyságának és a növényzet és a légkör komplex rendszerének leírása. Ennek részeként egy 13 fajtát számláló hársfasor összehasonlító vizsgálatait végeztük. Terjedelmi okokból a felsorolt mérések közül csak a levélfelületi index mérésére, a fajták a szén-dioxid megkötő képességre, a levelek klorofill tartalmára vonatkozó vizsgálatok eredményeit közöljük, de a vizsgálatok keretében fenológiai megfigyeléseket, a növekedésre, és a fák vízforgalmának megismerésére irányuló mérések is végeztünk. Célunk, hogy hozzájáruljunk a fajták klímatűrésére irányuló vizsgálatok eredményeihez, megtaláljuk hazai adottságokhoz legjobban alkalmazkodott fajtákat. Ezen dolgozatban a fajtákat a CO2 megkötés alapján szeretnénk összehasonlítani.
Az irodalmi források alapján bemutattuk a városi környezet viszonyait, a vizsgált taxonok környezeti igényeit, a fotoszintézis működését befolyásoló tényezők hatásait és az eddig a kísérleti hárfasoron végzett kutatások publikált eredményeit.
A méréseink eredményei alapján tapasztalt, a sztómakonduktanciának és a fotoszintetikusan aktív besugárzásnak a CO2 asszimilációra kifejtett hatásai megegyeztek a korábbi kutatások alapján megállapított összefüggésekkel. Ezen kívül jól kimutathatóan jelentkeztek az aktuális időjárási viszonyok és a levélfelületek hőmérsékletének hatásai is, illetve a levelek egységnyi friss tömegére és egységnyi felületére számított klorofill tartalom mennyiségének befolyásoló hatását is felfedeztük.
Az aszályos 2013. évben az egységnyi levélfelületre vetített legnagyobb CO2 asszimilációt a T. t. ’Szeleste’, a csapadékos 2014. évben a T. a. ’Redmond’ esetében tapasztaltuk. A legalacsonyabb értékeket mindkét évben a T. c. ’Greenspire’ esetében mértük.
Méréseink alapján számszerű adatokat találtunk a különböző környezeti igényű taxonok CO2 megkötő képességeinek összehasonlításához. Ezek pontosításához további vizsgálatok szükségesek, valamint komplexebb értékelést adhatunk az itt terjedelmi okokból nem közölt megfigyelések és vízforgalomra irányuló vizsgálatok eredményeinek felhasználásával.



